title: Rozhodnutie Komisie (EÚ) 2015/1582 zo 17. júla 2013 o opatreniach SA.30704 – 12/C (ex NN 53/10), ktoré Lotyšsko vykonalo pre Hypotekárnu a zemskú banku Lotyšska S.A. – „komerčný segment“ [oznámené pod číslom C(2013) 4406] (Text s významom pre EHP)

text:
               25.9.2015

               SK

               Úradný vestník Európskej únie

               L 250/1

         ROZHODNUTIE KOMISIE (EÚ) 2015/1582
   zo 17. júla 2013
   o opatreniach SA.30704 – 12/C (ex NN 53/10), ktoré Lotyšsko vykonalo pre Hypotekárnu a zemskú banku Lotyšska S.A. – „komerčný segment“

         [oznámené pod číslom C(2013) 4406]

   (Iba anglické znenie je autentické.)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 108 ods. 2,
   so zreteľom na Dohodu o Európskom hospodárskom priestore, a najmä na jej článok 62 ods. 1 písm. a),
   po vyzvaní zúčastnených strán, aby predložili pripomienky v súlade s uvedenými ustanoveniami (1),
   keďže:
   1.   POSTUP

               (1)

               Komisia 19. novembra 2009 schválila dve rekapitalizačné opatrenia v prospech „Hypotekárnej a zemskej banky Lotyšska“ (2) (ďalej len „MLB“ alebo „banka“ v celkovej výške 72,79 milióna LVL ([102,5 – 103,6] miliónov EUR), ktoré boli poskytnuté banke v januári a v novembri 2009 (3) (ďalej len „rozhodnutie z novembra 2009“).

               (2)

               Dňa 1. apríla 2010 lotyšské orgány oznámili ďalšiu rekapitalizáciu vo výške 70,2 milióna LVL (100 miliónov EUR), ktorá bola prijatá 23. marca 2010. Oznámenie bolo zaregistrované 6. apríla 2010. Lotyšské orgány poskytli Komisii ďalšie informácie v období od mája 2010 do januára 2012 (4).

               (3)

               Dňa 26. januára 2012 sa Komisia rozhodla (5) dočasne schváliť rekapitalizačné opatrenie vo výške 70,2 milióna LVL poskytnuté 23. marca 2010, rekapitalizačné opatrenie vo výške 50 miliónov LVL poskytnuté banke na konci roka 2011 (poskytnuté ako opatrenie na podporu likvidity, ktoré bude konvertované na kapitál), pohotovostnú facilitu likvidity vo výške do 250 miliónov LVL pre banku, záruky pre medzinárodných veriteľov komerčného segmentu banky MLB do výšky 32 miliónov LVL a podporu likvidity do výšky 60 miliónov LVL na solventnú likvidáciu zlých aktív v rámci spoločnosti HipoNIA, správcovskej spoločnosti, ktorú vlastní a financuje banka MLB, a začať proces stanovený v článku 108 ods. 2 Zmluvy o fungovaní Európskej únie (ďalej len „ZFEÚ“, pokiaľ ide o uvedené opatrenia a ich potrebu na reštrukturalizáciu komerčného segmentu MLB („reštrukturalizačné opatrenia“) a ich prínos pre rozvojový segment a pokiaľ ide o plán transformácie banky MLB (6) („rozhodnutie o začatí konania“). Komisia má pochybnosti, pokiaľ ide o zlučiteľnosť reštrukturalizačných opatrení s vnútorným trhom na základe oznámenia Komisie s názvom Návrat k životaschopnosti a hodnotenie reštrukturalizačných opatrení vo finančnom sektore v podmienkach súčasnej finančnej krízy podľa pravidiel štátnej pomoci
                   (7) („oznámenie o reštrukturalizácii“).

               (4)

               Komisia vyzvala zúčastnené strany, aby predložili svoje pripomienky k reštrukturalizačným opatreniam. Komisia nedostala od zúčastnených strán žiadne pripomienky.

               (5)

               Dňa 22. marca 2012 sa uskutočnilo stretnutie lotyšských orgánov a Komisie.

               (6)

               Lotyšsko predložilo 5. apríla 2012 svoje pripomienky k rozhodnutiu o začatí konania.

               (7)

               V období od mája 2012 do júna 2013 si Lotyšsko a Komisia pravidelne vymieňali informácie. Lotyšsko informovalo Komisiu o pokroku dosiahnutom v privatizačnom procese komerčnej časti banky prostredníctvom viacerých predložení informácií.

               (8)

               Dňa 23. mája 2013 Komisia požiadala o doplňujúce informácie. Listom z 3. júna 2013 Lotyšsko odpovedalo na žiadosť o informácie okrem otázok týkajúcich sa rozvojového segmentu banky. Lotyšsko zároveň poskytlo rôzne podporné dokumenty vrátane aktuálnych informácií o predaji komerčnej časti banky MLB.

               (9)

               Dňa 21. júna 2013 lotyšské orgány informovali Komisiu, že výnimočne akceptujú prijatie tohto rozhodnutia v anglickom jazyku.

               (10)

               Dňa 28. júna 2013 Lotyšsko informovalo Komisiu, že požičalo spoločnosti HipoNIA 70,98 milióna LVL, čím prekročilo sumu opatrenia dočasne schváleného v rozhodnutí o začatí konania približne o 11 miliónov LVL.

         2.   SKUTOČNOSTI

   2.1.   Príjemca – banka MLB

               (11)

               Banka MLB bola 19. marca 1993 zriadená lotyšskou vládou ako banka vo vlastníctve štátu. Ministerstvo financií Lotyšskej republiky je držiteľom 100 % akcií banky.

               (12)

               MLB je bankou strednej veľkosti v Lotyšsku, ktorá poskytuje retailové bankové služby. Banka má dvojitú úlohu, čo znamená, že pôsobí ako rozvojová banka a univerzálna komerčná banka (8).

               (13)

               Banka MLB a jej dcérske spoločnosti tvoria skupinu MLB. Všetky dcérske spoločnosti banky sa zapájajú do činností komerčného charakteru. Najdôležitejšie z nich sú:

                           —

                           spoločnosť „Riska investiciju sabiedriba“, SIA, účelovo vytvorený subjekt (ďalej len „RIS“);

                           —

                           spoločnosť „Hipolizings“, SIA („ďalej len Hipolizings“), ktorá poskytuje služby v oblasti lízingu (najmä lízing vozidiel), s podielom na trhu 5 % k 30. júnu 2011, ktorá je financovaná výlučne bankou MLB prostredníctvom úverového nástroja vo výške 49 miliónov LVL;

                           —

                           spoločnosť „Hipo Fondi“, IPS (9) (ďalej len „Hipo Fondi“) je správcovská spoločnosť, ktorá spravuje fond v rámci štátom financovaného dôchodkového systému s povinnými odvodmi (druhý pilier) s 34 miliónmi LVL v správe (približne 4 % podielu na trhu), 51 % akcií vlastní dcérska spoločnosť RIS Hipo Fondi, je prevádzkovaná ako nezávislý subjekt, podporuje ju však sieť pobočiek banky MLB, predajný tím a oddelenie podpory informačných technológií;

                           —

                           „Hipoteku bankas Nekustama Ipasuma Agentura“, SIA (ďalej len „HipoNIA“) je spoločnosť spravujúca nesplácané aktíva (10) s portfóliom aktív financovaným výlučne bankou MLB.

               (14)

               V súlade s plánom transformácie uvedeným v odôvodneniach 45 až 95 rozhodnutia o začatí konania je banka MLB transformovaná na plne rozvojovú banku (t. j. banku podporujúcu štrukturálnu, hospodársku a sociálnu politiku v mene štátu, v súlade s jeho verejným poslaním). Na tento účel je banka zbavená svojich komerčných činností.

               (15)

               Lotyšsko menovalo nezávislého externého poradcu určeného na prípravu koncepcie pre rozvojové inštitúcie v Lotyšsku. Dňa 11. februára 2011 bol Komisii a Medzinárodnému menovému fondu (ďalej len MMF) predložený prvý návrh „správy o optimalizácii systému rozvoja finančných inštitúcií v Lotyšsku“.

               (16)

               V návrhu správy sa okrem iného odporúča zriadenie jedinej rozvojovej inštitúcie, pričom sa uznáva, že je potrebné zaručiť jej nezávislosť tak, že sa zriadi na základe osobitného zákona a vytvoria sa nezávislé orgány s rozhodovacími právomocami. V tomto kontexte sa v návrhu správy identifikuje potreba navrhnúť funkčnú štruktúru jedinej rozvojovej inštitúcie od úplného začiatku, a to na základe úplnej revízie existujúcich programov a ich funkčných a personálnych potrieb, najmä pokiaľ ide o hodnotenie rizika a riadiace funkcie.

               (17)

               Okrem toho sa v ňom zdôrazňuje potreba štátnych intervencií prostredníctvom nepriamych nástrojov (ako sú individuálne a portfóliové záruky, rizikový kapitál, mezanínové fondy atď.), pričom by sa postupne ustúpilo od veľkých priamych úverov a priame intervencie by sa ponechali iba ako možnosť v niekoľkých veľmi špecifických a odôvodnených prípadoch (mikropôžičky, poľnohospodári atď.).

               (18)

               Podľa návrhu správy by sa nepriamym presunom štátom podporovaných úverov rozšíril prístup k potenciálnym príjemcom takýchto programov a zlepšila by sa nákladová efektívnosť distribúcie, ako aj spolupráca s komerčným bankovým sektorom.

         2.2.   Reštrukturalizačná stratégia: predaj komerčných činností bankou MLB

               (19)

               V súlade s doplňujúcim memorandom o porozumení z júla 2010 mal nezávislý poradca vypracovať plán transformácie pre banku MLB. Poradca dostal pokyn pripraviť scenáre transformácie banky s cieľom umožniť, aby sa buď aktíva a záväzky týkajúce sa financovania rozvojového segmentu oddelili a aby sa banka so svojimi komerčnými činnosťami privatizovala, alebo aby sa banka transformovala tak, že by sa komerčné činnosti predali a rozvojový segment by sa ponechal.

               (20)

               Po analýze finančnej situácie banky nezávislý poradca dospel v pláne transformácie z apríla 2011 (ďalej len „plán transformácie z apríla 2011“) k záveru, že najlepší scenár by predstavoval včasný predaj komerčných aktív banky MLB v balíkoch.

               (21)

               Dňa 1. novembra 2011 lotyšská vláda schválila stratégiu predaja odporúčanú v pláne transformácie z apríla 2011, a to konkrétne predaj komerčného segmentu banky MLB v šiestich balíkoch.

               (22)

               Subjekty patriace do skupiny MLB, ktoré sa predali prostredníctvom prevodu obchodného podielu (share deal) ako právne subjekty, sú znázornené v grafe 1.

                  Graf 1

                  Prehľad právnych subjektov patriacich do skupiny MLB
                   (11)

               Zdroj: Lotyšské orgány

               (23)

               K 31. augustu 2011 aktíva a pasíva komerčného segmentu MLB určeného na predaj zahŕňali:

                           —

                           komerčné úverové portfólio a obchodné podiely v dcérskych spoločnostiach (HipoNIA, Hipolizings a Hipo Fondi) vo výške 283,8 milióna LVL;

                           —

                           vklady vo výške 356,1 milióna LVL.

               (24)

               Proces predaja sa uskutočnil s pomocou renomovaného externého poradcu. Pôvodne bolo oslovených 121 potenciálnych kupujúcich. Krátky informačný list o firme (teaser) bol zaslaný 98 potenciálnym kupujúcim, z ktorých 18 podpísalo dohodu o zachovaní mlčanlivosti, 51 neprejavilo záujem a 29 neodpovedalo. Na konci prvej fázy procesu predaja bolo k 16. decembru 2011 prijatých deväť počiatočných ponúk. Počas druhej fázy procesu predaja k 11. januáru 2012 predložili traja potenciálni kupujúci vylepšenú ponuku, v šiestich prípadoch bola zachovaná pôvodná ponuka a doručená bola jedna nová ponuka. Všetci potenciálni investori získali prístup do dátovej miestnosti. V tomto štádiu procesu traja potenciálni kupujúci odstúpili z predajného procesu a jeden kupujúci vyjadril záujem o časti v dvoch balíkoch (balíky 2 a 3), konkrétnu ponuku však nepredložil. Do 16. marca 2012 boli teda banke doručené konečné ponuky od štyroch potenciálnych investorov, pričom väčšina z nich sa týkala jedného z balíkov, hoci jeden potenciálny kupujúci predložil ponuku na tri balíky.

      Balíky

               (25)

               V rámci predajnej stratégie, ktorú lotyšské orgány schválili 1. novembra 2011 sa aktíva a pasíva banky MLB mali pôvodne rozdeliť do šiestich samostatných balíkov na základe overeného záujmu trhu. Počas procesu predaja sa balík 3 ďalej rozdelil do dvoch samostatných balíkov 3A a 3B. Balíky sa predali samostatným kupujúcim a zostávajúce aktíva a pasíva banky MLB sa previedli do rozvojového segmentu. Proces sa ukončil a všetky balíky sa k 30. júnu 2013 predali. Balíky pozostávajú z týchto častí:

                           1.

                           balík 1 (12) a balík 2 (13), ktoré obsahujú väčšinu komerčných úverov a vkladov, ktoré boli predané. Tento proces bol fyzicky dokončený 24. novembra 2012. Zvyšné komerčné podmienky sa dohodnú počas roka 2013 [kompenzácia od kupujúceho […] (14) (LVL […]) a […] v súlade s podmienkami predajnej zmluvy (LVL […]) s […]];

                           2.

                           Balík 5 pozostávajúci zo spoločnosti Hipolizings, lízingovej dcérskej spoločnosti banky MLB, ktorý bol predaný 1. augusta 2012 a balík 6 pozostávajúci z dôchodkových plánov druhého piliera spravovaných spoločnosťou Hipo Fondi, ktorý bol predaný v novembri 2012. Predaj zostávajúcej krycej spoločnosti Hipo Fondi sa uskutoční v roku 2013;

                           3.

                           balík 3 pozostáva zo splácaných podnikových úverov súvisiacich s realitnými developermi a stavebníctvom. V záujme uľahčenia procesu predaja bol rozdelený na balíky 3A a 3B, keďže na trhu oň nebol prejavený dostatočný záujem. Dňa 18. júna 2013 bol balík 3A predaný súkromnému investorovi a dňa 28. júna 2013 bol balík 3B predaný Lotyšskej privatizačnej agentúre;

                           4.

                           balík 4 (15) týkajúci sa spoločnosti HipoNIA bol 28. júna 2013 predaný Lotyšskej privatizačnej agentúre.

               (26)

               Pokiaľ ide o rôzne možnosti predaja balíkov 3B a 4, lotyšské orgány zastávali názor, že ponuky, ktoré investori predložili, boli pre tieto orgány nevhodné a nevyjadrovali skutočnú hodnotu aktív, ktoré balíky obsahovali (ako ocenil nezávislý uznávaný znalec). S cieľom minimalizovať straty sa štát rozhodol predať balíky 3B a 4 Lotyšskej privatizačnej agentúre.

               (27)

               Pokiaľ ide o spoločnosť Hipo Fondi, vzhľadom na ponuky prijaté od investorov sa spoločnosť mohla predať buď prostredníctvom predaja právneho subjektu pri neprežitom pokračovaní činnosti so všetkými aktívami, ktoré spravuje, alebo prostredníctvom predaja aktív. Podľa lotyšských orgánov bola zvolená druhá možnosť, pretože okrem iných dôvodov bola za predaj aktív ponúknutá vyššia cena. V dôsledku toho boli predané takmer všetky hospodárske činnosti spoločnosti Hipo Fondi, a to tri dôchodkové plány „Rivjera“, „Safari“ a „Jurmala“. Okrem týchto dôchodkových plánov spravovala spoločnosť Hipo Fondi aj niekoľko súkromných portfólií a uzavretých fondov. Niektoré z nich už boli zatvorené a zostávajúce fondy sú v procese uzatvárania. Spoločnosť Hipo Fondi zostane výlučne ako krycia spoločnosť bez aktívneho spravovania aktuálnej podnikateľskej činnosti. Zostávajúca krycia spoločnosť mohla byť zlikvidovaná alebo predaná. Pre tento právny subjekt sa uskutočnil proces predaja, v ktorom menšinový akcionár spoločnosti Hipo Fondi (16) vyjadril záujem o nadobudnutie akcií […]. Lotyšské orgány sa rozhodli pokračovať v predaji spoločnosti menšinovému akcionárovi vzhľadom na lepšie finančné výsledky a rýchlejšie riešenie v porovnaní s likvidáciou. Predaj spoločnosti Hipo Fondi je takmer dokončený. Zmluva o predaji bola podpísaná, nebola však ešte uzavretá, pretože akvizíciu skúma lotyšský orgán dohľadu – Komisia pre finančný a kapitálový trh (ďalej len „FCMC“). Spoločnosť Hipo Fondi nemá registrované práva duševného vlastníctva, registrovanú ochrannú známku „hipo“a súvisiace práva má banka MLB. Banka MLB, ako súčasť zmluvy s kupujúcim, nemá námietky proti používaniu pojmu „hipo“ v názve HipoFondi.

               (28)

               Pokiaľ ide o predaj spoločnosti HipoNIA, 20. júna 2013 previedla banka MLB do tejto spoločnosti kapitál vo výške […] LVL. Rekapitalizácia bola potrebná, pretože prevod spoločnosti HipoNIA z banky MLB na Lotyšskú privatizačnú agentúru sa uskutočnil v […] účtovnej hodnoty, pričom rozdiel dosahoval výšku […] LVL. Tento rozdiel bol […] v prípade banky MLB, keďže to bolo predpokladom na to, aby štátna pokladnica poskytla úver spoločnosti HipoNIA a aby Lotyšská privatizačná agentúra nadobudla akcie spoločnosti HipoNIA. Celková čistá […] banke MLB z transakcie predstavuje […] (t. j. […]čistej účtovnej hodnoty v čase začatia transakcie po odpočítaní rezerv).

                  Tabuľka 1

                  Prehľad balíkov a podmienky ich predaja

                           v tisícoch LVL

                           Obsah

                           Súčasný stav

                           Investor

                           Hrubá účtovná hodnota

                           Čistá účtovná hodnota

                           Konečná cena/dlhodobá hospodárska hodnota

                           Hrubý diskont

                           Čistý diskont

                           Hrubá strata

                           Čistá strata

                           Balík 1

                           Splácané retailové a splácané malé podnikové úvery

                           Predané

                           Swedbank

                           […]

                           […]

                           […]

                           […]

                           […]

                           […]

                           […]

                           Balík 2

                           Splácané veľké podnikové úvery

                           Predané

                           Swedbank

                           […]

                           —

                           —

                           […]

                           —

                           […]

                           —

                           Balík 3A

                           Splácané podnikové úvery súvisiace s realitnými developermi a stavebníctvom

                           Predané

                           Investor 2

                           […]

                           […]

                           […]

                           […]

                           […]

                           […]

                           […]

                           Balík 3B

                           V procese

                           Privatizačná agentúra

                           […]

                           […]

                           […]

                           […]

                           […]

                           […]

                           […]

                           Balík 4

                           HipoNIA: spoločnosť spravujúca nesplácané aktíva

                           V procese

                           Privatizačná agentúra

                           […]

                           […]

                           […]

                           […]

                           […]

                           […]

                           […]

                           Balík 5

                           Hipolizings: lízingová spoločnosť (vozidlá…)

                           Predané

                           Swedbank

                           […]

                           —

                           […]

                           […]

                           […]

                           —

                           Balík 6

                           Hipo Fondi: správa aktív štátneho dôchodkového fondu s povinnými odvodmi

                           Predané

                           Banka SEB

                           —

                           —

                           […]

                           —

                           —

                           […]

                           […]

                              Zdroj: Lotyšské orgány

               (29)

               Celková suma dosiahnutá v procese predaja bola mierne vyššia, než sa predpokladalo v základnom scenári pri predajnej stratégii so základnými diskontmi, pokiaľ sa na hrubé účtovné hodnoty uplatnia hrubé diskonty danej predajnej stratégie. Došlo k strate vo výške 53,1 milióna LVL v porovnaní očakávanou stratou vo výške 56,8 milióna LVL.

      Ukončenie obchodov s cennými papiermi

               (30)

               Banka MLB ukončuje so svojimi klientmi zmluvy o službe úschovy. Odstráni súvisiacu infraštruktúru informačných technológií a zamestnancov prerozdelí, alebo ich prepustí.

               (31)

               Banka MLB takisto prakticky úplne ukončí svoje obchody s cennými papiermi. Ponechá si len účty približne 100 klientov, ktorí sú nedostupní (najmä preto že väčšinou ide o mŕtvych klientov). Keďže banka nemôže legálne odpredať okamžite cenné papiere týchto neaktívnych klientov, plánuje 1) získať povolenie na spravovanie účtov cenných papierov týchto klientov a 2) v plnom rozsahu zrušiť bankové povolenie, ktoré sa vzťahovalo aj na služby úschovy.

         2.3.   Reštrukturalizačná stratégia: zriadenie jedinej rozvojovej inštitúcie

               (32)

               Očakáva sa, že komerčné činnosti ktoré banke zostali po predaji, sa prevedú do rozvojového segmentu: okrem iného zahŕňajú likvidné aktíva vo výške 20,3 milióna LVL, ostatné aktíva vo výške 7,6 milióna LVL, vklady splatné na požiadanie vo výške 5,9 milióna LVL a terminované vklady vo výške 1 milióna LVL; ďalšie záväzky vo výške 1,7 milióna LVL a akciového majetku v obehu vo výške 19,2 milióna LVL.

               (33)

               Očakáva sa, že po predaji komerčných činností k 30. júnu 2013 budú činnosti banky predstavovať výlučne rozvojové činnosti. Banka bude držať aktíva vo výške približne 222,3 milióna LVL.

               (34)

               V memorande o porozumení poskytlo Lotyšsko Európskej únii a MMF tieto záväzky:

                           a)

                           Po odpredaji komerčných aktív banky MLB Lotyšsko zlúči rozvojovú časť banky s ďalšími štátnymi inštitúciami, čo povedie k zriadeniu jedinej rozvojovej inštitúcie. Úlohou jedinej rozvojovej inštitúcie bude vykonávanie programov štátnej pomoci prostredníctvom finančných nástrojov, ktorými sa v súčasnosti zaoberá banka MLB, Lotyšská záručná agentúra, Fond pre rozvoj vidieka a Investičný fond pre životné prostredie (17).

                           b)

                           Jediná rozvojová inštitúcia nebude môcť pritiahnuť súkromné vklady. Nebude ani priamo poskytovať úvery s výnimkou už schválených koncesionárskych programov alebo v prípadoch, keď poskytovanie úverov: i) súvisí s poskytovaním produktov, ktoré neponúkajú komerčné banky ani nebankové finančné inštitúcie; ii) závisí od vysoko odborných znalostí, ktoré komerčné banky ani nebankové finančné inštitúcie nemajú; iii) má príliš malý objem, alebo je príliš rizikové na to, aby bolo zaujímavé pre komerčné banky alebo pre nebankové finančné inštitúcie.

                           c)

                           Banka MLB nezačne s novými programami priameho úverovania, pokiaľ sa neschváli akčný plán jedinej rozvojovej inštitúcie; všetky finančné prostriedky, ktoré banka pridelila na vykonávanie vnútroštátnych nástrojov finančného inžinierstva, musia byť zaručené a plne prevedené do jedinej rozvojovej inštitúcie po jej zriadení. S cieľom zlepšiť odborné monitorovanie a transparentnosť jedinej rozvojovej inštitúcie po jej vytvorení sa zriadi poradná rada, ktorej bude predsedať ministerstvo financií a ktorá bude pozostávať zo zástupcov kľúčových ministerstiev, sociálnych partnerov, asociácie komerčných bánk a uznávaných medzinárodných finančných inštitúcií s odbornými znalosťami v oblasti rozvojových činností.

                           d)

                           Keď sa komerčné časti banky MLB predajú alebo prevedú do Lotyšskej privatizačnej agentúry, banka nebude môcť prilákať nové súkromné vklady. Splnenie tohto záväzku zabezpečí Komisia pre finančný a kapitálový trh.

         2.4.   Opis opatrení, na ktoré sa vzťahuje toto rozhodnutie

               (35)

               Pokiaľ ide o rozvojové činnosti banky MLB, Komisia poznamenáva, že Lotyšsko má v úmysle optimalizovať systém finančných inštitúcií zameraných na rozvojové činnosti tým, že ich konsoliduje v jedinej rozvojovej inštitúcii. V rozhodnutí o začatí konania sa predpokladalo, že banka bude vykonávať rozvojové činnosti len do zriadenia jedinej rozvojovej inštitúcie, čo sa malo uskutočniť do 31. decembra 2012. Tento proces sa však oneskoril a stále prebieha. Keďže lotyšské orgány neukončili projekt jedinej rozvojovej inštitúcie, toto rozhodnutie sa vzťahuje len na komerčnú časť banky MLB. V dôsledku toho bude rozvojová časť banky posúdená v samostatnom konečnom rozhodnutí.

               (36)

               V rozhodnutí o začatí konania boli ako pomoc na záchranu dočasne schválené tieto opatrenia, ktoré Lotyšsko poskytlo komerčnej časti banky MLB:

                           a)

                           rekapitalizačné opatrenie vo výške 70,2 milióna EUR poskytnuté 23. marca 2010;

                           b)

                           rekapitalizačné opatrenie vo výške 50 miliónov EUR poskytnutých na konci roka 2011 (poskytnuté ako opatrenie na podporu likvidity, ktoré sa má transformovať na kapitál);

                           c)

                           pohotovostná facilita likvidity vo výške do 250 miliónov LVL;

                           d)

                           záruky pre medzinárodných veriteľov komerčného segmentu banky MLB do výšky 32 miliónov LVL a

                           e)

                           podpora likvidity vo výške do 60 miliónov LVL na solventnú likvidáciu zlých aktív v rámci spoločnosti HipoNIA.

               (37)

               Lotyšsko poskytlo informácie o používaní danej štátnej pomoci na likvidáciu komerčného segmentu banky MLB zmenené tak, aby zohľadňovali vykonávanie stratégie predaja.

               (38)

               Celková suma potrebného kapitálu z opatrenia uvedeného v písmene b) odôvodnenia 36 bola nižšia, než sa pôvodne plánovalo, a to vo výške 25 miliónov LVL namiesto 50 miliónov LVL, pretože lotyšské orgány rozhodli, že banka MLB bude fungovať bez bankového povolenia, čím sa znížila výška požadovaného kapitálu. K zvýšeniu kapitálu o 25 miliónov EUR došlo v júni 2012 (18).

               (39)

               Pohotovostná facilita likvidity vo výške do 250 miliónov LVL uvedená v písmene c) odôvodnenia 36 bola dočasne schválená a sprístupnená banke MLB od 1. januára 2012 do dokončenia procesu predaja a mala byť k dispozícii v prípade naliehavého nedostatku likvidity. K 30. máju 2013 bola podpora likvidity výrazne nižšia než najvyššia plánovaná suma (50 miliónov LVL), pretože nedošlo k masovému výberu vkladov a proces transformácie prebehol hladko. Neuhradený zostatok v súčasnosti dosahuje výšku 25 miliónov LVL a jeho splatenie sa očakáva do 31. decembra 2013.

               (40)

               Záruky do výšky 32 miliónov LVL uvedené v písmene d) odôvodnenia 36 mali byť poskytnuté medzinárodným veriteľom banky MLB vo vzťahu k jej komerčnému segmentu. Keďže predaj komerčného segmentu a transformácia banky MLB na rozvojovú banku sa na základe zmlúv mohli považovať za prípad zlyhania, uvedené opatrenie bolo potrebné na zabezpečenie záväzkov v prípade, ak by uvedení medzinárodní veritelia požadovali predčasné splatenie úverov banke MLB. Výška záruky požadovaná na komerčnú časť však bola nižšia, než plánovaných 32 miliónov LVL, pretože len niektorí medzinárodní veritelia vyžadovali dodatočné bezpečnostné opatrenia. K 30. máju 2013 bola výška odhadovaných potrebných záruk 12,4 milióna LVL.

               (41)

               Podpora likvidity pre spoločnosť HipoNIA uvedená v písmene e) odôvodnenia 36 bola v skutočnosti vyššia (71 miliónov LVL) než suma, ktorú dočasne schválila Komisia (60 miliónov LVL). Zvýšenie bolo potrebné, pretože časť balíka 3 sa na trhu nepredala, ale namiesto toho bola prevedená na spoločnosť HipoNIA, čím sa zvýšila potrebná suma financovania. Očakáva sa, že podpora likvidity bude splatená k 31. decembru 2018.

               (42)

               Lotyšsko preto požiadalo Komisiu o schválenie zvýšenia podpory likvidity o 11 miliónov LVL. V tejto súvislosti Lotyšsko tvrdilo, že celková výška pomoci potrebnej na postupné ukončenie komerčného segmentu banky MLB je nižšia než suma pomoci, ktorá bola dočasne schválená.

                  Tabuľka 2

                  Prehľad schválenej štátnej pomoci a poskytnutej štátnej pomoci

               (stav v máji 2013)

                              Podpora likvidity v prospech banky MLB

                           Suma predbežne schválená Komisiou 26. januára 2012

                              250,0 miliónov LVL

                           Suma poskytnutá v decembri 2011

                              50,0 miliónov LVL

                              Podpora likvidity v prospech spoločnosti HipoNIA

                           Suma predbežne schválená Komisiou 26. januára 2012

                              60,0 miliónov LVL

                           Suma poskytnutá v júni 2013

                              71,0 miliónov LVL

                              Záruky

                           Suma predbežne schválená Komisiou 26. januára 2012

                              32,0 miliónov LVL

                           Suma poskytnutá v júni 2012

                              12,4 milióna LVL

                              Kapitál

                           Suma predbežne schválená Komisiou 26. januára 2012

                              70,2 + 50,0 miliónov LVL

                           Suma poskytnutá v júni 2012

                              70,2 + 25,0 miliónov LVL

                              Celková výška štátnej pomoci

                              Suma predbežne schválená Komisiou 26. januára 2012

                              462,2 milióna LVL

                              Súčasný odhad sumy opatrení pomoci

                              228,6 milióna LVL

         2.5.   Dôvody na začatie konania

               (43)

               V oznámení o reštrukturalizácii (19) sa stanovujú pravidlá štátnej pomoci týkajúce sa reštrukturalizácie finančných inštitúcií počas súčasnej krízy. Podľa oznámenia o reštrukturalizácii a s cieľom dosiahnuť, aby reštrukturalizácia finančnej inštitúcie v kontexte súčasnej finančnej krízy bola zlučiteľná s článkom 107 ods. 3 písm. b) ZFEÚ, reštrukturalizácia finančnej inštitúcie musí:

                           —

                           zahŕňať dostatočný vlastný príspevok príjemcu pomoci (rozdelenie bremena);

                           —

                           obsahovať dostatočné opatrenia na obmedzenie narúšania hospodárskej súťaže;

                           —

                           viesť k obnoveniu životaschopnosti banky alebo preukázať, akým spôsobom je banku možné zlikvidovať riadnym spôsobom.

               (44)

               V rozhodnutí o začatí konania Komisia dočasne schválila pomoc na záchranu berúc do úvahy, že opatrenia opísané v odôvodnení 36 boli vhodné, pretože boli zamerané na odvrátenie ohrozenia lotyšského hospodárstva vyplývajúceho z problémov banky MLB. Komisia sa takisto domnievala, že tieto opatrenia boli potrebné a v procese postupného ukončenia komerčných činností banky predstavovali pre lotyšskú vládu najhodnotnejšiu možnosť. Komisia však mala pochybnosti, či pomoc bola primeraná, a požiadala v tejto súvislosti o ďalšie informácie.

      Záruky voči proti neprimeranému narušeniu hospodárskej súťaže – ukončenie komerčných činností

               (45)

               Podľa predajnej stratégie väčšina hospodárskych činností komerčného segmentu banky MLB bola ukončená a predaná v balíkoch a dcérske spoločnosti Hipolizings a Hipo Fondi boli predané oddelene od banky, čo Komisia vnímala pozitívne.

               (46)

               Pokiaľ ide o likvidáciu riadnym spôsobom, Komisia dospela k záveru, že na ukončenie komerčných činností MLB je potrebných viac informácií o zlučiteľnosti pomoci. Komisia najmä vyzvala lotyšské orgány, aby jej poskytli presné medzníky plánované pri predaji činností, ako aj ďalšie informácie týkajúce sa činností, ktoré nebolo možné predať.

               (47)

               Pokiaľ ide o hospodárske činnosti, v ktorých sa malo pokračovať, len dva subjekty, a to spoločnosť Hipolizings a Hipo Fondi sa mali predať ako samostatné právne subjekty. Vzhľadom na ich obmedzené zastúpenie na trhu (20) a ich včasný predaj zo strany banky Komisia napriek tomu dospela k predbežnému záveru, že opatrenia pomoci boli primerané.

      Obnova dlhodobej životaschopnosť hospodárskych činností skupiny MLB

               (48)

               V rozhodnutí o začatí konania Komisia vyzvala lotyšské orgány, aby poskytli dodatočné informácie s cieľom zabezpečiť, že subjekty, ktoré zostanú na samostatnom základe (spoločnosti Hipolizings a Hipo Fondi), budú po predaji životaschopné. Komisia konkrétne požadovala informácie o tom, kto poskytne infraštruktúry alebo financovanie potrebné pre tieto subjekty namiesto banky MLB po jej predaji.

      Riadna likvidácia nepredaných komerčných činností

               (49)

               Hoci sa v predajnej stratégii uvádzajú informácie o podmienkach riadnej likvidácie komerčných činností, v rozhodnutí o začatí konania Komisia vyjadrila pochybnosti, či sa zaviedli dostatočné záruky voči neprimeranému narušeniu hospodárskej súťaže.

               (50)

               Komisia konkrétne vyzvala lotyšské orgány, aby včas ukončili proces predaja a aby navrhli ďalšie opatrenia, ktorými sa zabezpečí, že banka ocení svoje komerčné produkty nepopulárnym spôsobom a obmedzí zálohy na existujúce úvery.

         3.   PRIPOMIENKY ZÚČASTNENÝCH STRÁN

               (51)

               Komisia nedostala od zúčastnených strán žiadne pripomienky.

         4.   PRIPOMIENKY K ROZHODNUTIU O ZAČATÍ KONANIA ZO STRANY LOTYŠSKA

               (52)

               Dňa 5. apríla 2012 Lotyšsko predložilo pripomienky k rozhodnutiu o začatí konania a neskôr doplnilo svoju pozíciu prostredníctvom pravidelne predkladaných návrhov do júna 2013 (21).

               (53)

               Lotyšsko vo všeobecnosti zastáva názor, že všetky kritériá týkajúce sa zlučiteľnej štátnej pomoci sa splnili, pokiaľ ide o banku MLB, pretože: i) komerčný segment bol zlikvidovaný, ii) zostávajúci rozvojový segment funguje v rámci striktne vymedzeného sortimentu produktov oblasť pôsobnosti) a iii) zostávajúcej inštitúcii sa odoberie povolenie a táto inštitúcia teda nebude môcť s komerčnými bankami súťažiť v oblasti financovania.

               (54)

               V súvislosti s rozvojovým segmentom banky MLB Lotyšsko predložilo podrobné informácie (22). Lotyšsko však objasnilo, že sa zatiaľ nedosiahla konečná dohoda o zriadení jedinej rozvojovej inštitúcie, ktorá má prevziať rozvojový segment banky MLB. Lotyšsko uviedlo, že spoločný akčný plán zriadenia jedinej rozvojovej inštitúcie príslušnými ministerstvami a externými odborníkmi mal byť realizovaný k 2. augustu 2013 a že táto práca bude pokračovať v roku 2013. Konečný dátum zriadenia jedinej rozvojovej inštitúcie je však stále nejasný.

               (55)

               Z toho dôvodu Lotyšsko požiadalo, aby sa posúdenie štátnej pomoci s ohľadom na zriadenie jedinej rozvojovej inštitúcie riešilo v rámci samostatného postupu, a nie v rámci postupu komerčného segmentu banky MLB.

               (56)

               Pokiaľ ide o záruky voči neprimeraným narušeniam hospodárskej súťaže, je Lotyšsko presvedčené, že zavedené opatrenia zabezpečujú neexistenciu priamej hospodárskej súťaže medzi komerčným segmentom banky MLB a inými komerčnými bankami. Banka MLB zastavila poskytovanie nových úverov od novembra 2009. Pokiaľ ide o vklady, pôvodne bolo potrebné aktívne riadenie vkladovej základne na to, aby sa zamedzilo dodatočnej štátnej pomoci vo forme podpory likvidity až do uskutočnenia predaja. Vklady súvisiace s komerčným segmentom banky MLB boli nakoniec predané ako súčasť balíkov 1 a 2, zatiaľ čo operácie súvisiace s platbami kartou a sieť bankomatov (ATM) boli zrušené.

               (57)

               Spoločnosť HipoNIA, ktorá získala od banky MLB úverové portfóliá, neposkytuje dodatočné financovanie žiadnemu zo svojich klientov. Najmä vzhľadom na stav týchto úverov (takmer u všetkých úverov splatnosť uplynula pred viac než 90 dňami a došlo k pokusom o reštrukturalizáciu) takmer všetky prípady viedli k odňatiu majetku spoločnosťou HipoNIA.

               (58)

               Pokiaľ ide o komerčný segment, Lotyšsko predložilo úplný harmonogram predaja alebo likvidácie majetku, stanovilo hlavné míľniky tohto procesu a informovalo Komisiu o dosiahnutom pokroku, ako aj skutočných termínoch predajných zmlúv. Lotyšsko uviedlo, že všetky súvahové pozície súvisiace s komerčným segmentom budú odstránené do januára 2014.

               (59)

               Lotyšsko poskytlo podrobný prehľad súm štátnej pomoci, ktoré sa skutočne poskytli pre komerčný segment banky MLB (menovite podpora likvidity pre banku MLB vo výške 50 miliónov LVL, štátne záruky vo výške 12,4 milióna LVL, kapitálové opatrenia vo výške 95,2 milióna LVL a podpora likvidity vo výške 71 miliónov LVL pre spoločnosť HipoNIA). Lotyšsko zdôraznilo, že celková pomoc potrebná pre komerčnú časť banky MLB je nižšia, než sa pôvodne predpokladalo (a dočasne schválilo v rozhodnutí o začatí konania).

               (60)

               Podľa Lotyšska žiadne z opatrení pomoci priamo neprospieva komerčným činnostiam, v ktorých budú spoločnosti Hipolizings a Hipo Fondi pokračovať po ich predaji. Hlavné činnosti banky MLB boli rozdelené do troch balíkov a predané formou predaja majetku. Žiaden balík nepredstavuje podnik v zmysle článku 107 ods. 1 ZFEÚ, a preto sa Lotyšsko domnieva, že v hospodárskych činnostiach sa po predaji nebude pokračovať a balíky nebudú čerpať štátnu pomoc získanú pred predajom.

               (61)

               Lotyšsko zastáva názor, že v hospodárskych činnostiach bude možné pokračovať len v prípade predaja balíka 4 (spoločnosť Hipolizings). Spoločnosť Hipolizings však bude tvoriť len veľmi malú časť skupiny, do ktorej patrí jej kupujúci (menej než 0,1 %) a […]. […]. Predajom sa zabezpečí dlhodobá životaschopnosť subjektu a neohrozí sa tým životaschopnosť kupujúceho. Okrem toho má spoločnosť Hipolizings iba veľmi malý podiel na trhu vo výške 5 %. Úžitok z pomoci poskytnutej banke MLB mala navyše táto spoločnosť len nepriamo a v malom rozsahu: jestvujúce zmluvné dojednania nebolo potrebné ukončiť nečakane a spoločnosť nebolo potrebné predať zo strany vlastníka vo finančnej tiesni ako v prípade iných spoločností, ktoré vlastnila banka. Vzhľadom na veľmi obmedzenú výšku pomoci pre spoločnosť Hipolizings je Lotyšsko presvedčené, že po predaji a plnej integrácii s jej kupujúcim spoločnosť Hipolizings nebude čerpať pomoc.

               (62)

               Pokiaľ ide o kryciu spoločnosť Hipo Fondi predanú súkromnému investorovi, Lotyšsko sa zaväzuje, že […].

               (63)

               Vo vzťahu k prevodu aktív z banky MLB na spoločnosť HipoNIA a jej následný predaj Lotyšsko súhlasí s predbežnými zisteniami Komisie stanovenými v rozhodnutí o začatí konania, že prevod nezahŕňa pomoc.

               (64)

               Pokiaľ ide o zvýšenie kapitálu pre komerčný segment v roku 2012, Lotyšsko objasnilo, že kapitál sa zvýšil v dvoch častiach: prvá časť súvisela s predajom balíkov 1, 2, 3, 5 a 6 a druhá časť súvisela s predajom balíka 4. Výška kapitálu bola obmedzená na minimum a vypočítaná tak, aby sa zabezpečila regulačná kapitálová primeranosť komerčného segmentu na základe strát z predaja.

               (65)

               Pokiaľ ide o pohotovostnú facilitu likvidity udelenú v súvislosti s reštrukturalizáciou, Lotyšsko uviedlo, že podpora komerčného segmentu mala dočasný charakter, aby sa zabezpečil riadny predaj. Podľa Lotyšska jej malý rozsah a dočasnú povahu znížili potenciálne narušenia hospodárskej súťaže na minimum.

               (66)

               Lotyšsko sa napokon zaviazalo predložiť monitorovacie správy týkajúce sa reštrukturalizácie banky MLB vrátane likvidácie nepredaných komerčných činností a ohodnotenia likvidácie ex post.

         5.   POSÚDENIE OPATRENÍ

   5.1.   Existencia pomoci v zmysle článku 107 ods. 1 ZFEÚ

               (67)

               Ako sa stanovuje v článku 107 ods. 1 ZFEÚ, pomoc poskytovaná v akejkoľvek forme členským štátom alebo zo štátnych prostriedkov, ktorá narúša hospodársku súťaž, alebo hrozí narušením hospodárskej súťaže tým, že zvýhodňuje určité podniky alebo výrobu určitých druhov tovaru, je nezlučiteľná s vnútorným trhom, pokiaľ ovplyvňuje obchod medzi členskými štátmi, ak nie je stanovené inak.

      Príjemcovia pomoci

               (68)

               Ako sa stanovuje v odôvodnení 145 rozhodnutia o začatí konania, pri posudzovaní opatrení s cieľom určiť, či predstavujú štátnu pomoc, je potrebné rozlišovať medzi súčasnými a budúcimi rozvojovými činnosťami banky MLB na jednej strane a zostávajúcimi komerčnými činnosťami banky MLB v období prechodu (postupného ukončenia činností) na strane druhej. Lotyšské orgány predložili údaje, ktoré preukazujú, do akej miery boli opatrenia prínosom pre jeden či druhý segment.

               (69)

               Rozsah pôsobnosti tohto rozhodnutia sa vzťahuje iba na opatrenia poskytnuté komerčnej časti banky MLB. Podmienky prevádzky rozvojovej časti banky MLB, od ktorej sa očakáva, že bude pokračovať v rámci rozvojovej inštitúcie, ktorá sa má zriadiť, budú posúdené v samostatnom konečnom rozhodnutí.

               (70)

               V dôsledku toho sa v tomto rozhodnutí budú posudzovať iba opatrenia, ktoré Lotyšsko poskytlo v prospech komerčnej časti banky MLB, pokiaľ sú potrebné na reštrukturalizáciu komerčného segmentu banky.

               (71)

               Je potrebné pripomenúť, že na posúdenie opatrení v prospech komerčného segmentu banky je dôležité zistiť, či a do akej miery sa bude v hospodárskych činnostiach pokračovať, alebo či budú tieto činnosti ukončené po predaji komerčných aktív a pasív (23). Z tohto hľadiska Komisia konštatuje, že predajom balíkov 3A (súkromnému investorovi), 3B a 4 (Lotyšskej privatizačnej agentúre na postupné vyriešenie situácie) do 30. júna 2013 sa tieto hospodárske činnosti pôvodnej komerčnej časti banky MLB ukončili. Je takisto potrebné poznamenať, že veľký podiel aktív, ktoré pôvodne spravovala spoločnosť Hipo Fondi bol predaný oddelene od tejto spoločnosti, a to prostredníctvom predaja aktív. Komisia zastáva názor, že predaj v balíkoch, ktorý rôznym kupujúcim umožnil predložiť ponuku na samostatné časti komerčných aktív a pasív banky MLB, účinne prispieva k likvidácii komerčných činností banky. Je pozoruhodné, že sa banka viackrát pokúšala predať nepredané aktíva, ktoré sa nakoniec majú previesť na Lotyšskú privatizačnú agentúru tým, že balíky opätovne pripravovala a ponuky opätovne prerokovala s potenciálnymi investormi. Teda sa zdá, že banka MLB vyčerpala všetky dostupné možnosti predaja týchto aktív najhoršej kvality na trhu za primeranú cenu, čiže za cenu vyššiu, ako je ich dlhodobá hospodárska hodnota podľa odhadu vonkajšieho renomovaného externého poradcu.

               (72)

               Pokiaľ ide doplnkové činnosti banky MLB komerčnej povahy, Lotyšsko takisto poskytlo dostatočné informácie o tom, že tieto činnosti už boli ukončené alebo sa ukončia v blízkej budúcnosti. Krycia spoločnosť Hipo Fondi, ktorá bude aj naďalej fungovať po predaji aktív, ktoré spravovala, bude predaná v najbližších mesiacoch, obchod s cennými papiermi sa ukončí a subjekt RIS, výlučne holdingová spoločnosť, ktorá má v súčasnosti v držbe akcie v spoločnosti Hipo Fondi a v dvoch spoločnostiach v konkurznom konaní, bude zlikvidovaná. Plánuje sa, že bankové povolenie pre MLB sa zruší do 31. decembra 2013.

               (73)

               Pokiaľ ide o spoločnosť Hipolizings, bola predaná ako právny subjekt prostredníctvom prevodu obchodného podielu (share deal). Lotyšsko uviedlo, že spoločnosť Hipolizings priamo nečerpá z podpory, ktorá bola poskytnutá materskej spoločnosti banke MLB (24). Pokiaľ ide o možné opatrenie na riešenie problematických aktív uvedené v odôvodneniach 165 až 170 rozhodnutia o začatí konania, je potrebné pripomenúť, že pred predajom spoločnosti Hipolizings boli najhoršie aktíva banky MLB interne prevedené na spoločnosť HipoNIA. V rozhodnutí o začatí konania Komisia dospela k záveru, že takýto interný prevod aktív by mohol predstavovať iba opatrenie na riešenie problematických aktív v prospech spoločností Hipolizings a Hipo Fondi, ak uvedené spoločnosti takéto prevody využívali a v rozsahu, v akom ich využívali. Vzhľadom na tvrdenie lotyšských orgánov, že zo spoločnosti Hipolizings neboli prevedené žiadne aktíva na spoločnosť HipoNIA, je možné konštatovať, že spoločnosť Hipolizings nedostala žiadnu pomoc na riešenie problematických aktív, z ktorej by mali jej činnosti priamy prospech. Ako však uviedli lotyšské orgány, nemožno vylúčiť, že spoločnosť Hipolizings mala v obmedzenom rozsahu úžitok z pomoci poskytnutej banke MLB pokiaľ existujúce zmluvné dohody so subjektmi Hipolizings nemuseli byť ukončené neočakávane a spoločnosť nebolo potrebné predať zo strany vlastníka vo finančnej tiesni. Komisia preto dospela k záveru, že spoločnosť Hipolizings mala úžitok z pomoci poskytnutej banke MLB, hoci nepriamo, a teda vo veľmi malom rozsahu.

               (74)

               Pokiaľ ide spoločnosť Hipo Fondi, Komisia poznamenáva, že keď bola predaná jej menšinovému akcionárovi, bola iba krycou spoločnosťou. Lotyšsko potvrdilo, že zostávajúce súkromné portfóliá a uzavreté fondy spravované spoločnosťou Hipo Fondi už boli ukončené, nachádzajú sa v procese ukončenia alebo budú zlikvidované. Okrem toho sa Lotyšsko zaviazalo, že […].

               (75)

               Vzhľadom na uvedené skutočnosti možno dospieť k záveru, že spoločnosť Hipo Fondi zostane výlučne krycou spoločnosťou bez skutočných aktív, ktoré treba spravovať, a to aspoň určitý čas. Vzhľadom na to, že krycia spoločnosť ukončí činnosti, ktoré predtým vykonávala spoločnosť Hipo Fondi ako dcérska spoločnosť banky MLB a nebude hneď vykonávať žiadne nové hospodárske činnosti, možno konštatovať, že neexistuje nadväznosť medzi spoločnosťou Hipo Fondi ktorá bola súčasťou skupiny MLB, a novým subjektom, t. j. spoločnosťou Hipo Fondi vo vlastníctve nového vlastníka/nových vlastníkov a prípadným vykonávaním nových hospodárskych činností. Nemožno preto tvrdiť, že krycia spoločnosť Hipo Fondi čerpá pomoc, ktorá bola pôvodne poskytnutá banke MLB.

               (76)

               Pokiaľ ide spoločnosť HipoNIA, bude v režime ukončovania obsahovať aktíva bývalého komerčného segmentu banky MLB a bude fungovať len obmedzený čas. Vzhľadom na ustálenú rozhodovaciu prax však opatrenia zamerané na likvidáciu komerčných činností môžu napriek tomu predstavovať pomoc (25).

               (77)

               Pokiaľ ide o podniky, ktoré kupujú jednotlivé balíky banky, Komisia poznamenáva, že na základe informácií, ktoré predložilo Lotyšsko, sa proces predaja uskutočnil otvoreným a nediskriminačným spôsobom, za trhových podmienok a s cieľom maximalizovať cenu za konkrétne balíky.

               (78)

               Pokiaľ ide prevod spoločnosti HipoNIA za nižšiu cenu, ako je trhová hodnota, Komisia potvrdzuje svoj predbežný záver z rozhodnutia o začatí konania, že Lotyšskú privatizačnú agentúru, ktorá je kupujúcim tejto spoločnosti, nemožno považovať za príjemcu pomoci, pretože nevykonáva hospodárske činnosti a je výlučne lotyšskou štátnou agentúrou (26).

               (79)

               Na základe uvedeného sa Komisia domnieva, že podnikom, ktoré kupujú komerčné aktíva a pasíva banky MLB, nebola poskytnutá žiadna pomoc.

               (80)

               Na záver možno konštatovať, že po predaji všetkých balíkov pozostávajúcich z bývalých komerčných činností banky MLB, ktorý sa v súčasnosti ukončil, sú opatrenia pomoci určené len pre tie komerčné činnosti banky MLB, v ktorých budú spoločnosti HipoNIA a Hipolizings pokračovať po predaji.

      Opatrenia pomoci

               (81)

               Ako sa uvádza v odôvodnení 73, spoločnosť Hipolizings čerpala (aj keď len v obmedzenej miere) z pomoci poskytnutej banke MLB. Ako sa uvádza vyššie, uvedená spoločnosť nemusela nečakane ukončiť zmluvné podmienky, ani ju nebolo potrebné predať zo strany vlastníka vo finančnej tiesni, čo by pravdepodobne viedlo k rýchlemu predaju za akúkoľvek cenu. Obmedzenosť tohto zvýhodnenia ani skutočnosť, že výšku pomoci nemožno vyčísliť, v tejto súvislosti nemení posúdenie Komisie.

               (82)

               Vzhľadom na to, že spoločnosť Hipolizings pôsobí vo finančnom sektore, akákoľvek výhoda zo štátnych zdrojov v prospech jej činností by mohla ovplyvniť obchodovanie medzi členskými štátmi a narušiť hospodársku súťaž. Preto sa opatrenia v prospech jej činností musia považovať za schopné narušiť hospodársku súťaž a ovplyvniť obchodovanie medzi členskými štátmi. Výhoda sa poskytla zo štátnych zdrojov a je selektívna, keďže zvýhodňuje iba jednu finančnú skupinu.

               (83)

               Vzhľadom na uvedené skutočnosti Komisia dospela k záveru, že nepriama výhoda priznaná spoločnosti Hipolizings z opatrení pomoci poskytnutých banke MLB predstavuje štátnu pomoc v zmysle článku 107 ods. 1 ZFEÚ.

               (84)

               So zreteľom na opatrenie na podporu likvidity poskytnuté spoločnosti HipoNIA, ktoré sa vo fáze reštrukturalizácie zachováva, ale so zvýšenou sumou, v rozhodnutí o začatí konania už bolo stanovené, že uvedené opatrenie predstavuje štátnu pomoc. Komisia nemá žiadny dôvod zmeniť svoje predchádzajúce posúdenie vzhľadom na zvýšenú sumu na podporu likvidity. Zmenená suma týkajúca sa uvedeného opatrenia nemá vplyv na jeho kvalifikáciu ako pomoc. Komisia preto dospela k záveru, že podpora likvidity vo výške 71 miliónov LVL pre spoločnosť HipoNIA predstavuje štátnu pomoc.

               (85)

               Pokiaľ ide o ďalšie opatrenia pomoci poskytnuté banke MLB ako materskej spoločnosti spoločnosti HipoNIA, nemá spoločnosť HipoNIA z výhody, ktorá z nich vyplýva, žiaden prospech. Všetky tieto ďalšie opatrenia pomoci poskytnuté banke MLB mali za cieľ a účinok udržať činnosti MLB počas dlhšieho obdobia, než by bolo možné v prípade bezprostrednej platobnej neschopnosti a likvidácie. Keď boli tieto opatrenia poskytnuté banke MLB, spoločnosť HipoNIA fungovala v rámci skupiny MLB ako správcovská spoločnosť so zlými aktívami. Vzhľadom na to, že činnosti spoločnosti HipoNIA boli obmedzené na bezodkladnú likvidáciu aktív, a to bez akýchkoľvek záloh poskytnutých klientom, tvorili integrálnu súčasť procesu likvidácie. Z tohto dôvodu nepriamu pomoc z iných opatrení pomoci poskytnutých komerčnému segmentu banky MLB možno v prípade spoločnosti HipoNIA vylúčiť.

         5.2.   Zlučiteľnosť pomoci s vnútorným trhom

               (86)

               Keďže sa v oddiele 5.1 konštatovalo, že opatrenie na podporu likvidity pre spoločnosť HipoNIA a nepriama výhoda udelená spoločnosti Hipolizings z opatrení pomoci poskytnutých banke MLB predstavujú štátnu pomoc v zmysle článku 107 ods. 1 ZFEÚ, je potrebné posúdiť ich zlučiteľnosť s vnútorným trhom.

         5.2.1.   Právny základ posúdenia zlučiteľnosti

               (87)

               V odôvodneniach 177 až 180 rozhodnutia o začatí konania už bolo preukázané, že opatrenia pomoci v prospech komerčných činností banky MLB treba posudzovať podľa článku 107 ods. 3 písm. b) ZFEÚ, a najmä podľa oznámenia Komisie o reštrukturalizácii.

         5.2.2.   Zlučiteľnosť opatrenia pomoci v rámci oznámenia o reštrukturalizácii

      Obnovenie dlhodobej životaschopnosti hospodárskych činností banky MLB pokračovalo v spoločnosti Hipolizings po jej predaji

               (88)

               V bode 17 oznámenia o reštrukturalizácii sa potvrdzuje, že predaj (časti) finančnej inštitúcie tretej strane môže pomôcť obnoviť jej dlhodobú životaschopnosť.

               (89)

               Spoločnosť Hipolizings bola predaná spoločnosti Swedbank Lizings, ktorá je najväčšou lízingovou spoločnosťou v Lotyšsku (22 % podielu na trhu). Je úzko spojená so všeobecnými bankovými operáciami spoločnosti Swedbank. K 31. máju 2013 ratingová agentúra Moody's zvýšila rating spoločnosti Swedbank na A1. Operácie skupiny vykazujú primeranú ziskovosť (návratnosť vlastného kapitálu vo výške 16,9 % v roku 2012 a 13,8 % v prvom štvrťroku 2013 (27)), s podielom vlastného kapitálu Tier 1 presahujúcim 15 %. Činnosti spoločnosti Hipolizings tvoria veľmi malý podiel aktív skupiny Swedbank (asi 0,05 %).

               (90)

               Na základe uvedeného Komisia dospela k záveru, že hospodárske činnosti banky MLB, v ktorých spoločnosť Hipolizings pokračovala po jej predaji spoločnosti Swedbank Lizings, čím sa integrovala do skupiny Swedbank, sú životaschopné.

      Riadna likvidácia nepredaných komerčných činností

               (91)

               Lotyšsko potvrdilo, že spoločnosť HipoNIA, ktorá získala od banky MLB úverové portfóliá, neposkytuje dodatočné financovanie žiadnym svojim klientom. Lotyšsko sa ďalej zaviazalo predložiť monitorovacie správy týkajúce sa likvidácie nepredaných komerčných činností a ohodnotenia likvidácie ex post.

               (92)

               Komisia pozitívne hodnotí úsilie, ktoré Lotyšsko a banka MLB vynaložili na predaj všetkých predajných komerčných činností, pokiaľ to nebolo ekonomicky menej výhodné, než ich postupná likvidácia, ako ohodnotil renomovaný externý poradca.

               (93)

               Vzhľadom na uvedené Komisia dospela k záveru, že pochybnosti vznesené v rozhodnutí o začatí konania, boli rozptýlené a požiadavky oznámenia o reštrukturalizácii v súvislosti riadnou likvidáciou podniku sú v prejednávanej veci splnené.

      Obmedzenie pomoci na nevyhnutné minimum/vlastný príspevok

               (94)

               V rozhodnutí o začatí konania sa už konštatovalo, že základný scenár obsiahnutý v stratégii predaja zabezpečuje obmedzenie pomoci potrebné na postupné ukončenie komerčných činností banky MLB na minimum (28). Skutočným vykonávaním uvedeného plánu sa toto posúdenie nemení.

               (95)

               V rozhodnutí o začatí konania sa takisto konštatuje, že prostredníctvom predaja sú komerčné činnosti banky MLB ukončené, čím sa zaisťuje, že banka prispieva na reštrukturalizáciu v čo najväčšej miere vlastnými zdrojmi (29).

      Zabránenie nenáležitému narušeniu hospodárskej súťaže

               (96)

               Ako už bolo stanovené v rozhodnutí o začatí konania, včasné odčlenenie dcérskych spoločností od banky MLB, ako aj rozdelenie banky do viacerých balíkov pred ich predajom zmierňuje nenáležité narušenie hospodárskej súťaže spôsobené poskytnutím pomoci. Preto sú vnímané pozitívne (30).

               (97)

               Keďže bol predaj ukončený, pochybnosti vznesené v rozhodnutí o začatí konania, pokiaľ ide o tempo predaja, boli rozptýlené.

               (98)

               Keďže Lotyšsko potvrdilo, že zálohy na existujúce úvery spoločnosti HipoNIA nebudú poskytnuté, pochybnosti vznesené v rozhodnutí o začatí konania v tomto ohľade boli takisto rozptýlené.

               (99)

               V súvislosti so spoločnosťou Hipolizings Komisia v rozhodnutí o začatí konania predbežne posúdila, že opatrenia na obmedzenie narušenia hospodárskej súťaže spôsobené pomocou, ktorá bola spoločnosti poskytnutá, boli primerané. Vzhľadom na potvrdenie Lotyšska, že spoločnosť Hipolizings nečerpala žiadnu priamu pomoc, toto predbežné zistenie Komisie je teraz možné potvrdiť. Okrem toho spoločnosť Hipolizings […]. […]. Vzhľadom na obmedzené zastúpenie spoločnosti Hipolizings na trhu (podiel na trhu 5 %) a obmedzenú výšku poskytnutej pomoci, ktorá je len nepriama, opatrenia na obmedzenie narušenia hospodárskej súťaže, predstavujúce najmä včasný predaj banky MLB, sú naozaj primerané.

         5.2.3.   Záver o zlučiteľnosti

               (100)

               Vzhľadom na uvedené skutočnosti Komisia dospela k názoru, že plán transformácie banky MLB a jeho súčasné vykonávanie, pokiaľ ide o komerčné činnosti banky MLB, spĺňajú všetky podmienky stanovené v oznámení o reštrukturalizácii.

         6.   ZÁVER

               (101)

               Komisia konštatuje, že podpora likvidity vo výške 71 miliónov LVL schválená Lotyšskom v júni 2013 pre banku MLB (v právnom subjekte spoločnosti HipoNIA) a nepriama výhoda udelená spoločnosti Hipolizings z reštrukturalizačných opatrení poskytnutých banke MLB predstavujú štátnu pomoc v zmysle článku 107 ods. 1 ZFEÚ.

               (102)

               Komisia konštatuje, že Lotyšsko neoprávnene vykonalo dodatočnú podporu likvidity vo výške 11 miliónov LVL, čím porušilo článok 108 ods. 3 ZFEÚ. Komisia však zistila, že uvedené opatrenie spolu s pôvodnou podporou likvidity vo výške 60 miliónov LVL pre spoločnosť HipoNIA sú zlučiteľné s vnútorným trhom podľa článku 107 ods. 3 písm. b) ZFEÚ.

               (103)

               Komisia takisto zistila, že nepriama výhoda udelená spoločnosti Hipolizings z reštrukturalizačných opatrení poskytnutých banke MLB je zlučiteľná s vnútorným trhom podľa článku 107 ods. 3 písm. b) ZFEÚ,

         PRIJALA TOTO ROZHODNUTIE:
   Článok 1
   Štátna pomoc, ktorú Lotyšsko poskytlo banke MLB vo forme podpory likvidity pre spoločnosť HipoNIA vo výške 71 miliónov LVL a nepriama výhoda udelená spoločnosti Hipolizings z reštrukturalizačných opatrení poskytnutých banke MLB, sú zlučiteľné s vnútorným trhom.
   Článok 2
   Toto rozhodnutie je určené Lotyšskej republike.

      V Bruseli 17. júla 2013

            Za Komisiu

         Joaquín ALMUNIA

            podpredseda

      (1)  Ú. v. EÚ C 130, 4.5.2012, s. 42.

      (2)  V lotyštine Latvijas hipoteku un zemes bankas.

      (3)  Rozhodnutie Komisie vo veci štátnej pomoci NN 60/09, Rekapitalizácia „Hypotekárnej a zemskej banky Lotyšska“ z 19. novembra 2009 (Ú. v. EÚ C 323, 31.12.2009, s. 5.)

      (4)  Ďalšie podrobnosti nájdete v odôvodneniach 3 až 21 rozhodnutia o začatí konania.

      (5)  Rozhodnutie Komisie vo veci štátnej pomoci SA.30704 (12/C) (ex NN53/10) – Dodatočné opatrenia pre banku Latvian Mortgage and Land Bank z 26. januára 2012 (Ú. v. EÚ C 130, 4.5.2012, s. 42.)

      (6)  Komisia predovšetkým vyjadrila svoje pochybnosti, pokiaľ ide o úhradu nástrojov pomoci, ukončenie komerčných činností banky MLB, obnovu dlhodobej životaschopnosti hospodárskych činností skupiny MLB, riadnu likvidáciu nepredaných komerčných činností a kompenzačné opatrenia.

      (7)  Ú. v. EÚ C 195, 19.8.2009, s. 9.

      (8)  Ďalšie podrobnosti o banke MLB nájdete v odôvodneniach 22 až 42 rozhodnutia o začatí konania.

      (9)  Hipo Fondi je samostatná správcovská spoločnosť s nezávislým účtovníctvom a riadením. Značný podiel spoločnosti ([42 – 43] %) patrí aktívnym akcionárom.

      (10)  Aktíva v správe spoločnosti pozostávajú hlavne z úverov a nehnuteľností.

      (11)  Zobrazené sú len dcérske spoločnosti s viac ako 50 % podielom.

      (12)  Balík 1 pozostáva zo splácaných retailových úverov a splácaných malých podnikových úverov okrem expozície voči realitným developerom a výstavbe, a to vo výške približne 94,6 milióna LVL v čistej účtovnej hodnote spolu so všetkými retailovými a malými podnikovými terminovanými vkladmi a vkladmi splatnými na požiadanie vo výške 244 miliónov LVL.

      (13)  Balík 2 pozostáva zo splácaných veľkých podnikových úverov okrem expozície voči realitným developerom a stavebníctvu, a to vo výške približne 27,4 milióna LVL v čistej účtovnej hodnote so všetkými podnikovými terminovanými vkladmi a vkladmi splatnými na požiadanie vo výške 103 miliónov LVL.

      (14)  Dôverné informácie, vypustené informácie sú označené takto […].

      (15)  Balík 4 pozostáva z obchodných podielov v spoločnosti HipoNIA, vnútroskupinového úveru, ktorý spoločnosť HipoNIA získala od banky MLB vo výške 41,3 milióna LVL; pri predaji budú aktíva spoločnosti HipoNIA pozostávať najmä z nesplácaných úverov.

      (16)  Menšinový akcionár spoločnosti Hipo Fondi, ktorý túto kryciu spoločnosť nadobúda, nie je prepojený s nákupcom aktív, ktoré v minulosti spravovala spoločnosť Hipo Fondi.

      (17)  Podľa memoranda o porozumení mali lotyšské orgány predložiť akčný plán týkajúci sa tejto fúzie do 30. júna 2013. Pokrok bol však pomalý, najmä z toho dôvodu, že ministerstvo financií a ministerstvo hospodárstva neboli schopné dohodnúť sa na tom, ktorá inštitúcia bude zodpovedná za dohľad nad jedinou rozvojovou inštitúciou.

      (18)  Celková rekapitalizácia v rokoch 2010 a 2012 preto dosahuje výšku 95,2 milióna LVL (70,2 milióna LVL plus 25 milióna LVL).

      (19)  Oznámenie Komisie s názvom Návrat k životaschopnosti a hodnotenie reštrukturalizačných opatrení vo finančnom sektore v podmienkach súčasnej krízy podľa pravidiel štátnej pomoci (Ú. v. EÚ C 195, 19.8.2009, s. 9.)

      (20)  Spoločnosť Hipolizings má trhový podiel 5 % na trhu lízingu a spoločnosť Hipo Fondi má trhový podiel 4 % na trhu dôchodkových správcovských spoločností druhej úrovne.

      (21)  Hlavné návrhy boli doručené 15. apríla 2013 a 3. júna 2013.

      (22)  Informácie o rozvojovom segmente sa podrobne neuvádzajú, pretože to nie je predmetom tohto rozhodnutia.

      (23)  Pozri odôvodnenie 153 rozhodnutia o začatí konania.

      (24)  Pozri odôvodnenie 60.

      (25)  Pozri napríklad rozhodnutia Komisie z 25. októbra 2010 vo veci N 560/09 – Pomoc na likvidáciu banky Fionia (Ú. v. EÚ C 76, 10.3.2011, s. 3), z 23. apríla 2010 vo veci N 194/09, Pomoc na likvidáciu bánk Bradford & Bingley (Ú. v. EÚ C 143, 2.6.2010, s. 22) a z 5. novembra 2008 vo veci NN 39/08 Pomoc na likvidáciu banky Roskilde Bank (Ú. v. EÚ C 12, 17.1.2009, s. 3).

      (26)  Pozri odôvodnenie 158 rozhodnutia o začatí konania.

      (27)  Zdroj: http://www.swedbank.com/idc/groups/public/@i/@sbg/@gs/@ir/documents/financial/cid_900555.pdf.

      (28)  Pozri odôvodnenie 210 rozhodnutia o začatí konania.

      (29)  Pozri odôvodnenia 211 a 212 rozhodnutia o začatí konania.

      (30)  Pozri odôvodnenie 219 rozhodnutia o začatí konania.


title: Rozhodnutie Rady 2011/625/SZBP z  22. septembra 2011 , ktorým sa mení a dopĺňa rozhodnutie 2011/137/SZBP o reštriktívnych opatreniach s ohľadom na situáciu v Líbyi

text:
               23.9.2011

               SK

               Úradný vestník Európskej únie

               L 246/30

         ROZHODNUTIE RADY 2011/625/SZBP
   z 22. septembra 2011,
   ktorým sa mení a dopĺňa rozhodnutie 2011/137/SZBP o reštriktívnych opatreniach s ohľadom na situáciu v Líbyi
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   keďže:

               (1)

               Rada 28. februára 2011 prijala rozhodnutie 2011/137/SZBP (1), ktorým sa vykonáva rezolúcia Bezpečnostnej rady Organizácie Spojených národov (BR OSN) č. 1970 (2011).

               (2)

               Rada 23. marca 2011 prijala rozhodnutie 2011/178/SZBP, ktorým sa mení a dopĺňa rozhodnutie 2011/137/SZBP (2) a vykonáva rezolúcia BR OSN č. 1973 (2011).

               (3)

               Bezpečnostná rada Organizácie Spojených národov prijala 16. septembra 2011 rezolúciu BR OSN č. 2009 (2011), ktorou sa zmenili a doplnili okrem iných aj reštriktívne opatrenia uvalené rezolúciou BR OSN č. 1970 (2011) a rezolúciou BR OSN č. 1973 (2011).

               (4)

               Rozhodnutie 2011/137/SZBP by sa malo zodpovedajúcim spôsobom zmeniť a doplniť,

         PRIJALA TOTO ROZHODNUTIE:
   Článok 1
   Rozhodnutie 2011/137/SZBP sa týmto mení a dopĺňa takto:

               1.

               V článku 2 sa dopĺňa tento odsek:
               „3.   Článok 1 sa nevzťahuje na dodávku, predaj alebo prevod:

                           a)

                           zbraní a akéhokoľvek súvisiaceho materiálu vrátane technickej pomoci, odbornej prípravy, finančnej a inej pomoci, ak sú určené výhradne na bezpečnostnú alebo odzbrojovaciu pomoc líbyjským orgánom;

                           b)

                           ručné a ľahké zbrane a súvisiaci materiál, ktorý sa dočasne vyváža do Líbye výhradne na účely personálu Organizácie Spojených národov, zástupcov médií a humanitárnych a rozvojových pracovníkov a súvisiaceho personálu,

                     ak sa vopred nahlásia výboru a ak výbor do piatich pracovných dní od ich nahlásenia neprijme rozhodnutie o zamietnutí.“

               2.

               Článok 4a ods. 1 sa vypúšťa.

               3.

               V článku 6:

                           a)

                           sa vkladá tento odsek:
                           „1a.   Všetky finančné prostriedky, iné finančné aktíva a hospodárske zdroje, ktoré sú priamo alebo nepriamo vo vlastníctve alebo pod kontrolou týchto subjektov:

                                       a)

                                       Central Bank of Libya (Centrálna banka Líbye);

                                       b)

                                       Libyan Foreign Bank (Líbyjská zahraničná banka);

                                       c)

                                       Libyan Investment Authority (Líbyjská investičná agentúra) a

                                       d)

                                       Libya Africa Investment Portfolio (Líbyjské africké investičné portfólio),

                                 ktoré sú zmrazené k 16. septembru 2011, zostávajú zmrazené aj naďalej.“;

                           b)

                           vkladá sa tento odsek:
                           „4b.   Aj pokiaľ ide o subjekty uvedené v odseku 1a, je možné udeliť výnimky v súvislosti s finančnými prostriedkami, inými finančnými aktívami a hospodárskymi zdrojmi za podmienky, že:

                                       a)

                                       dotknutý členský štát oznámil výboru svoj zámer povoliť prístup k finančným prostriedkom, iným finančným aktívam alebo hospodárskym zdrojom na jeden alebo viacero z účelov uvedených nižšie a výbor do piatich pracovných dní od tohto oznámenia neprijal rozhodnutie o zamietnutí:

                                                   i)

                                                   humanitárne potreby;

                                                   ii)

                                                   palivo, elektrina a voda výlučne na civilné použitie;

                                                   iii)

                                                   obnova výroby a predaja uhľovodíkov zo strany Líbye;

                                                   iv)

                                                   vytvorenie, prevádzka alebo posilnenie inštitúcií civilnej vlády a civilnej verejnej infraštruktúry, alebo

                                                   v)

                                                   uľahčenie obnovy fungovania bankového sektora vrátane podpory alebo uľahčenia medzinárodného obchodu s Líbyou;

                                       b)

                                       dotknutý členský štát oznámil výboru, že tieto finančné prostriedky, iné finančné aktíva alebo hospodárske zdroje sa nesprístupnia osobám uvedeným v odseku 1, ani v ich prospech;

                                       c)

                                       dotknutý členský štát sa o použití týchto finančných prostriedkov, iných finančných aktív alebo hospodárskych zdrojov vopred poradil s líbyjskými orgánmi a

                                       d)

                                       dotknutý členský štát informoval o oznámení predloženom podľa tohto odseku líbyjské orgány, ktoré do piatich pracovných dní od uvoľnenia týchto finančných prostriedkov, iných finančných aktív alebo hospodárskych zdrojov nevzniesli námietku.“;

                           c)

                           vkladá sa tento odsek:
                           „5a   Odsek 1a nebráni tomu, aby subjekt v ňom uvedený vykonával platby splatné na základe zmlúv uzatvorených pred tým, ako bol tento subjekt zaradený do zoznamu podľa tohto rozhodnutia pod podmienkou, že príslušný členský štát stanovil, že príjemcom platby nie je priamo ani nepriamo osoba ani subjekt, ktoré sú uvedené v odsekoch 1 a 1a, a potom ako príslušný členský štát výboru 10 pracovných dní vopred oznámi, že má v úmysle vykonať alebo prijať takéto platby alebo povoliť uvoľnenie finančných prostriedkov alebo iných finančných aktív alebo hospodárskych zdrojov na tento účel.“

         Článok 2
   Záznamy týkajúce sa subjektov uvedených v prílohe k tomuto rozhodnutiu sa vypúšťajú zo zoznamov uvedených v prílohe III a IV k rozhodnutiu 2011/137/SZBP.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 22. septembra 2011

            Za Radu

            predseda

         M. DOWGIELEWICZ

      (1)  Ú. v. EÚ L 58, 3.3.2011, s. 53.

      (2)  Ú. v. EÚ L 78, 24.3.2011, s. 24.

      PRÍLOHA

         SUBJEKTY UVEDENÉ V ČLÁNKU 2

      Subjekty, ktoré sa vypúšťajú zo zoznamu uvedeného v prílohe III k rozhodnutiu 2011/137/SZBP:

                  1.

                  Central Bank of Libya (Centrálna banka Líbye);

                  2.

                  Libyan Investment Authority (Líbyjská investičná agentúra);

                  3.

                  Libyan Foreign Bank (Líbyjská zahraničná banka);

                  4.

                  Libya Africa Investment Portfolio (Líbyjské africké investičné portfólio);

                  5.

                  Libyan National Oil Corporation (Líbyjská národná ropná spoločnosť).

            Subjekt, ktorý sa vypúšťa zo zoznamu uvedeného v prílohe IV k rozhodnutiu 2011/137/SZBP:
      Zuietina Oil Company.